การเลือกตั้งสส.ที่ เขตเลือกตั้งที่ 15 กรุงเทพมหานคร บริเวณ ลานกีฬา 1 เคหะธานี 3 แขวงรามอินทรา เขตคันนายาวซึ่งเป็นจุดที่น.ส.แพทองธาร ชินวัตร   จะเดินทางมาลงคะแนนเสียงมีประชาชนมาใช้สิทธิ์กันอย่างคึกคัก
บรรยากาศที่หน่วยลงคะแนนเลือกตั้งที่ ลานกีฬา 1 เคหะธานี 3 สนามบาสเกตบอล แขวงรามอินทรา เขตคันนายาว กรุงเทพมหานคร ซึ่งจุดนี้เป็นเขตเลือกตั้งที่ 15 มีหน่วยเลือกตั้ง 3 หน่วย ประกอบด้วย หน่วยเลือกตั้งที่ 15 มีผู้ใช้สิทธิ์ 889 คน หน่วยเลือกตั้งที่ 16 มีผู้ใช้สิทธิ์ 827 คน และหน่วยเลือกตั้งที่ 17 มีผู้ใช้สิทธิ์ 779 คน รวมจำนวนผู้ใช้สิทธิ์ 2,495 คน มีประชาชนมารอใช้ใช้สิทธิ์ตั้งแต่ก่อนเปิดหีบเวลา 08.00 น. โดยก่อนที่ประชาชนจะเข้าใช้สิทธิ์เลือกตั้ง เจ้าหน้าที่ประจำหน่วยได้มีการเตรียมความพร้อม ติดหมายเลขผู้สมัคร ตรวจสอบหีบบัตรเลือกตั้ง และคูหาลงคะแนนเสียง จากการสอบถามประชาชนที่มาใช้สิทธิ์เลือกตั้งในวันนี้ ส่วนใหญ่มากันเป็นครอบครัว เนื่องจากเป็นจุดที่ตั้งที่เป็นหมู่บ้านจัดสรรตั้งอยู่โดยรอบ โดยประชาชนที่มาบอกว่า อยากออกมาใช้สิทธิตั้งแต่ช่วงเช้าเพราะอากาศยังไม่ร้อน และกลัวว่าจะมีฝนตกในช่วงบ่าย และตื่นเต้นที่ได้มาออกมาใช้สิทธิ์อีกครั้ง สำหรับจุดในหน่วยเลือกตั้งที่ 15 เป็นหน่วยที่คุณหญิงพจมาน ดามาพงศ์ น.ส.แพทองธาร ชินวัตร หรือคุณ อุ๊งอิ๊ง พรรคเพื่อไทย และ น.ส.พินทองทา ชินวัตร คุณากรวงศ์ จะเดินทางมาใช้สิทธิ์เลือกตั้ง ตามกำหนดการในช่วงเวลา 10:30 น.  ซึ่ง คุณ อุ๊งอิ๊ง เป็นลำดับที่ 454 ซึ่งบรรยากาศคึกคักไปด้วยสื่อมวลชนจากหลายสำนัก ทั้งสื่อของไทย และต่างชาติ มารอปักหลักทำข่าวกันตั้งแต่ก่อนเปิดหีบเลือกตั้งเป็นจำนวนมาก รวมถึงผู้สังเกตการณ์จากพรรคการเมืองต่างๆมาคอยสังเกตการณ์การจัดการเลือกตั้งให้เป็นไปด้วยความเรียบร้อย โปร่งใส ขณะเดียวยังยังมีเจ้าหน้าที่ตำรวจและจิตอาสาคอยอำนวยความสะดวกด้านการจราจรเนื่องจากที่จอดรถค่อนข้างจำกัด